Ek skryf hierdie blog met die tema: Dit is okay! Ek wens meer mense het dít vir my gesê toe ek jonger was: dat dit nie die einde van die wêreld is nie. As jong mens – maar ook soos jy ouer raak – vergeet jy maklik waaroor jy vandag bekommerd is, gaan heel moontlik oor ’n jaar nie meer belangrik wees nie.
So jy het nog nie die 5 kg verloor wat jy só graag wou nie en ook nie die bevordering gekry waarvoor jy so hard gewerk het nie. Jy is gefrustreerd met jouself en voel jy verdien nie selfliefde en -waardering nie. So hoe gemaak as jy vasgevang is in ’n donker kokon van ek is nie goed en mooi genoeg nie?
Navorsing wys sielsgesonde mense maak tyd vir hul eie dinge. So terug by my shutdown-knoppie: Jy het die mag om te beskik oor waaraan jy jou daagliks blootstel en die inligting waarmee jy jou brein voer. Ek weet ná werk gaan sit jy outomaties voor die TV en blaai deur sosiale media. Of as ’n ma maak jy kos, help met huiswerk en pak kosblikke. Maar jy moet leer om tyd te maak vir jouself. Staan ’n uur vroeër op en geniet jou koppie tee in stilte. Deaktiveer jou Instagram vir ’n week. Fokus op jouself en hou op om jou lewe met ander s'n te vergelyk. Glo my, jy sal weer met jou eie magic kennis maak. Sosiale media is een van die heel laaste plekke waarheen jy moet gaan om okay te voel oor jouself, want jy sien net die mooiste en beste oomblikke van ander mense se lewe. Ek unfollow sommer vinnig ’n blad of persoon as dit my minderwaardig laat voel. Gaan dink wel oor die vordering wat jy die afgelope vyf maande gemaak het, met of sonder die ekstra 5 kg om jou boude. Het jy ’n oomblik teruggesit en gedink waar jy ’n jaar gelede was en waar jy nou is? Is dit nie fassinerend om te dink hoeveel jy gegroei en geleer het nie? Hoeveel het jy nie van die lewe geniet en dit met stampe en stote voluit beleef nie?